Deal or No Deal

Deal or No Deal merupakan format rancangan permainan televisyen yang dimiliki Endemol, syarikat penerbitan televisyen Belanda yang dikenali dengan judul-judul seperti Big Brother dan Fear Factor. Versi pertama rancangan ini disiarkan di Belanda sebagai Miljoenenjacht ("memburu jutaan" dalam bahasa Belanda), diikuti satu versi Australia yang merupakan versi pertama yang memakai nama Deal or No Deal.
Kini, format Deal or No Deal boleh dinikmati oleh penonton Malaysia dalam dua versi berlainan: versi bahasa Mandarin (di siarkan pada setiap hari isnin dan selasa pada pukul 07:00 malam) dan bahasa Inggeris (di siarkan pada setiap hari sabtu dan ahad pada pukul 08:30 malam).

Format

Format asas Deal or No Deal merangkumi sebilangan peti (lazimnya 26 buah, namun berbeza bilangannya di beberapa negara). Setiap buah peti itu mengandungi amaun wang yang berbeza dengan peti-peti yang lain. Tanpa mengetahui jumlah wang dalam setiap peti itu, peserta memilih sebuah peti yang mungkin mengandungi hadiah untuknya. Si peserta itu kemudian membuka peti-peti yang tinggal, satu demi satu, bagi mendedahkan jumlah wang yang terkandung. Pada saat yang ditentukan si peserta menerima tawaran daripada bank (yang dikenali "Banker") untuk membeli peti yang dipilih daripada si peserta itu. Tawaran itu berdasarkan nilai yang berkemungkinan dalam peti si peserta. Kemudian, si peserta perlu memutuskan sama ada hendak menerima tawaran dari bank itu, atau terus membuka peti. Sekiranya si peserta enggan menerima tawaran tersebut lalu mendedahkan peti-peti yang rendah nilai wangnya, maka tawaran bank seterusnya berkemungkinan besar dinaikkan nilainya (memandangkan peti si peserta tersbut terbukti tidak mengandungi nilai-nilai tersebut).
Sebaliknya, terdapat risiko mendedahkan nilai yang lebih tinggi, menjatuhkan nilai tawaran seterusnya dari bank. Tujuan sistem ini adalah untuk cuba menghasilkan permainan yang menyeronokkan dan berunsur suspens. Setiap tawaran bank lazimnya jauh kurang berbanding nilai jangkaan peti si peserta itu, khususnya pada awal permainan. Bagaimanapun tidaklah jarang sangat apabila tawaran bank melebihi nilai jangkaan tersebut setelah memasuki waktu lanjut dalam permainan, apabila bank kelihatan makin kurang berani mengambil risiko.
Terdapat variasi antara negara-negara yang membeli format Deal or No Deal. Dalam versi UK, sebagai contoh, para peserta memilih datu daripada 22 buah peti, bukannya 26, yang dibuka peserta masa akan datang. Konsep mencabar seseorang menghadapi seorang antagonis (si Banker) agak jarang, namun tidak unik, di kalangan rancangan permainan.

Strategi permainan

Deal or No Deal dan formatnya yang mudah namun penuh muslihat ini telah menarik perhatian pakar matematik, statistik dan ekonomi sebagai kajian mengenai perihal mengambil keputusan ketika dalam keadaan tertekan. Sepasukan pakar ekonomi telah menganalisa keputusan yang diambil oleh peserta yang mengambil bahagian dalam episod-episod Deal or No Deal di Eropah dan Amerika Syarikat lalu mendapati, antara yang lain, bahawa peserta-peserta tersebut lebih sanggup mengambil risiko meskipun nilai hadiah jangkaan mereka makin berkurangan. Kajian ini menerima perhatian media yang hebat, lalu muncul pada muka hadapan The Wall Street Journal pada 12 Januari 2006 serta juga diwar-warkan oleh National Public Radio di Amerika Syarikat pada 3 Mac 2006.